
Holmevis 50 mg filmtabletta

ibandronsav

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet.
· További kérdéseivel forduljon kezelőorvosához vagy gyógyszerészéhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát, vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:
1. Milyen típusú gyógyszer a Holmevis és milyen betegségek esetén alkalmazható?
2. Tudnivalók a Holmevis szedése előtt
3. Hogyan kell szedni a Holmevis-t?
4. Lehetséges mellékhatások
5. Hogyan kell a Holmevis-t tárolni?
6. A csomagolás tartalma és egyéb információk


1.	Milyen típusú gyógyszer a Holmevis és milyen betegségek esetén alkalmazható?

A Holmevis hatóanyaga az ibandronsav. Ez a biszfoszfonátoknak nevezett gyógyszerek csoportjába tartozik.

A Holmevis-t felnőtteknél alkalmazzák, és akkor írják fel, ha Ön mellrákban szenved, ami átterjedt a csontjaira (ún. csontáttétek).

· A Holmevis segít megelőzni a csonttöréseket.
· A Holmevis segít megelőzni az egyéb csontbetegségeket, amelyek műtéteket vagy sugárkezelést igényelnek.

A Holmevis hatására csökken a csontok kalciumvesztése. Ez segít megállítani a csontok gyengülését.


2.	Tudnivalók a Holmevis szedése előtt

Ne szedje a Holmevis-t
· ha allergiás az ibandronsavra vagy a gyógyszer (6. pontban felsorolt) egyéb összetevőjére, 
· ha bizonyos nyelőcsőbetegségei vannak, például szűkület vagy fájdalmas nyelés,
· ha nem tud egyenesen állni vagy ülni legalább egy órán át (60 percig),
· ha jelenleg alacsony, vagy bármikor alacsony volt a kalciumszint a vérében.

Ne szedje ezt a gyógyszert, ha a fentiek bármelyike vonatkozik Önre. Ha bizonytalan, beszéljen kezelőorvosával vagy gyógyszerészével a Holmevis szedése előtt.

Figyelmeztetések és óvintézkedések
A forgalomba hozatalt követően nagyon ritkán egy, az állkapocs oszteonekrózisának (az állkapocscsont károsodásának) nevezett mellékhatásról számoltak be daganattal összefüggő betegségek miatt Holmevis-t kapó betegeknél. Az állkapocs oszteonekrózis a kezelés leállítása után is jelentkezhet.

Fontos megpróbálni megelőzni az állkapocs oszteonekrózis kialakulását, mivel ez egy fájdalmas betegség, aminek nehéz lehet a kezelése. Az állkapocs oszteonekrózis kialakulás kockázatának csökkentése érdekében Önnek meg kell tennie bizonyos óvintézkedéseket.

Mielőtt kezelést kapna, mondja el kezelőorvosának, vagy a gondozását végző egészségügyi szakembernek, ha:
· bármilyen problémája van a szájüregében vagy a fogaival, például ha nem egészségesek a fogai;
· ha ínybetegsége van, vagy ha foghúzást terveznek Önnél; 
· nem részesül rendszeres fogászati gondozásban, vagy hosszú ideje nem volt fogászati ellenőrzésen;
· Ön dohányzik (mivel ez növelheti a fogászati problémák kockázatát);
· korábban biszfoszfonáttal kezelték Önt (amit csontbetegségek kezelésére vagy megelőzésére alkalmaznak);
· kortikoszteroidoknak nevezett gyógyszereket szed (például prednizolont vagy dexametazont);
· Ön rákos beteg.

Kezelőorvosa arra kérheti Önt, hogy a Holmevis kezelés elkezdése előtt essen át fogászati vizsgálaton.

Amíg Ön kezelés alatt áll, megfelelő szájápolásról kell gondoskodnia (beleértve a rendszeres fogmosást is), és rutinszerű fogászati ellenőrzéseken kell részt vennie. Ha fogpótlást visel, annak mindenképpen megfelelően kell illeszkednie. Ha Ön fogászati kezelés alatt áll, vagy szájsebészeti beavatkozásra vár (például foghúzás), tájékoztassa kezelőorvosát a fogászati kezeléséről, és mondja el fogorvosának, hogy Önt Holmevis-szel kezelik.

Azonnal forduljon kezelőorvosához és fogorvosához, ha bármilyen problémát észlel a szájüregében vagy a fogaival, mint például a laza fogak, fájdalom, vagy duzzanat, nem gyógyuló fekélyek, vagy váladékozás, mivel ezek az állkapocs oszteonekrózis tünetei lehetnek.

A hosszú csontok, mint a felkarcsont (ulna) és a sípcsont (tibia) atípusos töréseiről is beszámoltak olyan betegeknél, akik hosszantartó ibandronsav-kezelésben részesültek. Ezek a törések minimális trauma után vagy anélkül következnek be, és néhány beteg a bekövetkezett törés jelentkezése előtt a törés területén fájdalmat észlel.

A Holmevis szedése előtt beszéljen kezelőorvosával vagy gyógyszerészével:
· ha allergiás bármelyik másik biszfoszfonátra,
· ha bármilyen nyelési vagy emésztési problémája van,
· ha ismert, hogy magas vagy alacsony a D-vitamin- vagy bármely más ásványianyag szintje,
· ha vesebetegsége van,

A nyelőcső irritációja, gyulladása vagy kifekélyesedése előfordulhat, mely gyakran erős mellkasi fájdalommal, az étel és/vagy ital lenyelése után jelentkező erős fájdalommal, erős hányingerrel vagy hányással járhat, különösen akkor, ha nem iszik meg egy egész pohár vizet és/vagy a Holmevis filmtabletta bevétele után egy órán belül lefekszik. Ha ezek a tünetek kialakulnak Önnél, hagyja abba a Holmevis szedését, és azonnal forduljon kezelőorvosához (lásd 3. és 4. pont).

Gyermekek és serdülők
A Holmevis nem adható gyermekeknek és 18 év alatti serdülőknek.

Egyéb gyógyszerek és a Holmevis
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett, valamint szedni tervezett egyéb gyógyszereiről. Ez azért fontos, mert a Holmevis befolyásolhatja bizonyos más gyógyszerek hatását, ill. más gyógyszerek is befolyásolhatják a Holmevis hatását.

Különösen fontos, hogy tájékoztassa kezelőorvosát vagy gyógyszerészét, ha a következő gyógyszerek bármelyikét szedi:
· kalciumot, magnéziumot, vasat vagy alumíniumot tartalmazó táplálékkiegészítők.
· acetilszalicilsav és nem szteroid gyulladáscsökkentők (ún. NSAID-ok), mint az ibuprofen vagy naproxen. Ez azért fontos, mert az NSAID-ok is és a Holmevis is gyomor- és bélirritációt okozhat.
· egy bizonyos típusú antibiotikum-injekciót, ún. „aminoglikozidot” kap, pl. gentamicint. Ez azért fontos, mert az aminoglikozidok is és a Holmevis is csökkentheti a vérében található kalcium mennyiségét.

A gyomorsavcsökkentő gyógyszerek, mint a cimetidin és a ranitidin szedése enyhén fokozhatják a Holmevis hatásait.

A Holmevis egyidejű bevétele étellel és itallal
Ne vegye be a Holmevis-t étellel vagy vízen kívül más itallal, mivel a Holmevis hatása csökken, ha étellel vagy itallal veszik be (lásd 3. pont).

A Holmevis-t legalább 6 órával a legutóbbi étkezés vagy italfogyasztás (kivéve a vizet), vagy bármely más gyógyszer vagy étrend-kiegészítő (pl. kalciumtartalmú termékek (tej), alumínium, magnézium és vas) bevétele után vegye be. A tabletta bevétele után várjon legalább 30 percet. Azután elfogyaszthatja első ételét vagy italát, vagy bevehet más gyógyszereket vagy étrend-kiegészítőket (lásd 3. pont).

Terhesség és szoptatás
Ne szedje a Holmevis-t, ha terhes vagy szoptat, ha fennáll Önnél a terhesség lehetősége vagy terhességet tervez. Mielőtt elkezdi szedni ezt a gyógyszert, beszélje meg kezelőorvosával vagy gyógyszerészével.

A készítmény hatásai a gépjárművezetéshez és a gépek kezeléséhez szükséges képességekre
Vezethet gépjárművet és kezelhet gépeket, mivel a Holmevis várhatóan nem, vagy csak elhanyagolható mértékben befolyásolja a gépjárművezetéshez és gépek kezeléséhez szükséges képességeket. Beszéljen kezelőorvosával, ha vezetni szeretne, vagy gépeket, szerszámokat szeretne használni.

A Holmevis filmtabletta 0,86 mg laktózt tartalmaz 
Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.


3.	Hogyan kell szedni a Holmevis-t?

A gyógyszert mindig a kezelőorvosa által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

A tablettát legalább 6 órával a legutóbbi étkezés, italfogyasztás (kivéve a vizet), vagy bármely más gyógyszer vagy étrend-kiegészítő bevétele után vegye be. Ne vegye be magas kalciumtartalmú vízzel.
Amennyiben felmerül, hogy a csapvízben nagy mennyiségű kalcium van (kemény víz), akkor javasolt alacsony ásványianyag-tartalmú palackozott vizet használni.

Orvosa rendszeresen vérvizsgálatot végezhet a Holmevis kezelés alatt. Erre azért van szükség, hogy ellenőrizzék, hogy a gyógyszer megfelelő adagját kapja.

A gyógyszer szedése
Fontos, hogy a Holmevis-t a megfelelő időben és megfelelő módon vegye be. Ez azért szükséges, mert a Holmevis irritációt, gyulladást vagy kifekélyesedést okozhat a nyelőcsövén.

A következő utasítások betartásával segíthet ennek megelőzésében:
· Vegye be a tablettáját, amint felkelt, még mielőtt a napi első ételét, italát vagy egyéb gyógyszerét, táplálékkiegészítőjét bevenné.
· Vegye be a tablettáját egy nagy pohár vízzel (kb. 200 ml). A tablettát soha ne vegye be más folyadékkal, csak vízzel.
· Nyelje le a tablettát egészben. Ne rágja szét, ne szopogassa, és ne törje össze a tablettát. Ne hagyja, hogy a tabletta magától feloldódjon a szájában.
· Miután bevette a tablettát, várjon még legalább 30 percet. Ezután elfogyaszthatja napi első ételét és italát, valamint beveheti egyéb gyógyszereit vagy táplálékkiegészítőit.
· A tabletta bevételekor és még egy óráig (60 percig) a bevétel után maradjon függőleges testhelyzetben (ülve vagy állva). Ellenkező esetben a gyógyszer egy része visszajuthat a nyelőcsövébe.

A készítmény ajánlott adagja
A Holmevis ajánlott adagja naponta egy tabletta. Ha közepesen súlyos vesebetegsége van, az orvos másnaponta egy tablettára csökkentheti az adagot. Ha súlyos vesebetegsége van, az orvos heti egy tablettára csökkentheti az adagot.

Ha az előírtnál több Holmevis-t vett be
Ha túl sok tablettát vett be, azonnal forduljon orvoshoz vagy keressen fel egy kórházat. Igyon egy nagy pohár tejet, mielőtt elindul. Ne hánytassa magát. Ne feküdjön le.

Ha elfelejtette bevenni a Holmevis-t
Ne vegyen be kétszeres adagot a kihagyott adag pótlására. Ha naponta egy tablettát szed, teljesen hagyja ki az adott napi adagot. A következő napon térjen vissza a szokásos, napi egy tabletta bevételéhez. Ha másnaponta vagy hetente egyszer szedi a tablettát, kérjen tanácsot orvosától vagy gyógyszerészétől.

Ha idő előtt abbahagyja a Holmevis alkalmazását
Az orvos által előírt ideig szedje a Holmevis-t. Ez azért fontos, mert a gyógyszer csak akkor lesz hatásos, ha ezalatt az idő alatt végig szedi a tablettát. 

A Holmevis folyamatos szedése
Fontos, hogy a Holmevis tablettát minden hónapban bevegye, mindaddig, amíg a kezelőorvos ezt szükségesnek tartja. 3-5 év Holmevis-használat után beszéljen kezelőorvosával, hogy folytatnia kell-e a Holmevis szedését.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek. 

Azonnal beszéljen a szakszemélyzettel vagy egy orvossal, ha a következő súlyos mellékhatások bármelyikét észleli, mivel Önnek sürgős orvosi kezelésre lehet szüksége:

Gyakori (10-ből legfeljebb 1 beteget érinthet)
· émelygés, gyomorégés, kellemetlen érzés nyelés közben (nyelőcsőgyulladás) 

Nem gyakori (100-ból legfeljebb 1 beteget érinthet)
· súlyos gyomorfájdalom. Ez a vékonybél első szakaszának (patkóbél) fekély miatti vérzése vagy a gyomor gyulladásának jele lehet (gasztritisz)

Ritka (1000-ből legfeljebb 1 beteget érinthet)
· elhúzódó szemfájdalom és szemgyulladás
· újkeletű fájdalom, gyengeségérzet vagy kellemetlen érzés a combban, csípőben vagy a lágyéknál. Ezek a combcsont esetleges, nem szokványos törésének korai jelei lehetnek

Nagyon ritka (10 000-ből legfeljebb 1 beteget érinthet)
· fájdalom vagy seb a szájban vagy az állkapocsban. Ezek súlyos állkapocsbetegség (elhalt csontszövet) korai jelei lehetnek
· beszéljen kezelőorvosával, ha fáj a füle, váladékozik a füle, és/vagy fülfertőzése van. Ezek a fülben kialakuló csontkárosodás tünetei lehetnek
· az arc, az ajkak, a nyelv és a torok viszketése és duzzanata, amely nehézlégzéssel jár. Önnek lehet, hogy súlyos, esetenként végzetes kimenetelű allergiás reakciója van
· súlyos, bőrt érintő mellékhatások

Nem ismert (a gyakoriság a rendelkezésre álló adatokból nem állapítható meg)
· asztmás roham
· egyéb hosszú csontok nem szokványos törései a combcsonttörésen kívül

Egyéb lehetséges mellékhatások

Gyakori (10-ből legfeljebb 1 beteget érinthet)
· hasi fájdalom, emésztési zavar 
· alacsony kalciumszint a vérében
· gyengeség

Nem gyakori (100–ból kevesebb, mint 1 beteget érinthet)
· mellkasi fájdalom
· bőrviszketés vagy zsibbadás (paresztézia)
· influenzaszerű tünetek, általános rossz közérzet vagy fájdalom
· szájszárazság, furcsa szájíz vagy nyelési nehézség
· vérszegénység (anémia)
· magas karbamidszint vagy magas mellékpajzsmirigyhormon-szint a vérben

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5.	Hogyan kell a Holmevis-t tárolni?

Ez a gyógyszer különleges tárolási hőmérsékletet nem igényel.
A nedvességtől való védelem érdekében az eredeti csomagolásban tárolandó.

A gyógyszer gyermekektől elzárva tartandó!

A dobozon és a címkén feltüntetett lejárati idő után ne szedje ezt a gyógyszert. A lejárati idő az adott hónap utolsó napjára vonatkozik.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz a Holmevis?
· A készítmény hatóanyaga az ibandronsav. Egy Holmevis filmtabletta 50 mg ibandronsavat (Ibandronát-nátrium-monohidrát formájában) tartalmaz.
· Egyéb összetevők:
Tablettamag: povidon K30, mikrokristályos cellulóz, kroszpovidon, A típus, hidegen duzzadó kukoricakeményítő, glicerin-dibehenát, vízmentes kolloid szilícium-dioxid.
Tablettabevonat: Opadry OY-LS-28908 (fehér II) [tartalma: titán-dioxid (E171), laktóz‑monohidrát, makrogol 4000, hipromellóz (E464)].

Milyen a Holmevis külleme és mit tartalmaz a csomagolás?
Fehér, kerek, mindkét oldalán domború filmtabletta. 
28, 30 vagy 84 db tabletta dobozonként. 

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja 
Egis Gyógyszergyár Zrt.
1106 Budapest
Keresztúri út 30-38.
Magyarország

Gyártók
Pharmathen S.A.
Dervenakion 6
GR 15351, Pallini Attiki 
Görögország

Pharmathen International S.A.
Industrial Park Sapes, Rodopi Prefecture, Block No 5
Rodopi 69300
Görögország

Egis Gyógyszergyár Zrt.
1165 Budapest
Bökényföldi út 118-120.
Magyarország

Ezt a gyógyszert az Európai Gazdasági Térség tagállamaiban az alábbi neveken engedélyezték:

Magyarország				Holmevis 50 mg filmtabletta


OGYI-T-21918/01 	(28x)
OGYI-T-21918/02 	(30x)
OGYI-T-21918/03 	(84x)

A betegtájékoztató legutóbbi felülvizsgálatának dátuma: 2024. szeptember.

